

ОПШТИНА ТОПОЛА

**ИЗВЕШТАЈ**

**О СПРОВЕДЕНОМ ПРОЦЕСУ ЈАВНЕ РАСПРАВЕ**

**О НАЦРТУ ОДЛУКЕ О ДРУГОЈ ИЗМЕНИ И ДОПУНИ ОДЛУКЕ О БУЏЕТУ ОПШТИНЕ ТОПОЛА ЗА 2024. ГОДИНУ**

**Дана 16.10.2024. године**

На основу члана 112. став 5. и 6. Статута општине Топола („Службени гласник СО Топола“, број 2/2019) и члана 18. и 29. Одлуке о јавним расправама („Службени гласник СО Топола“, број 13/2020 и 17/2022), дана 15.10.2024. године и 16.10.2024. године, Радна група за организовање и спровођење јавних расправа предвиђених законом,статутом и одлуком о јавним расправама, образована Решењем број 020-306/2023-05-II од 24. марта 2023. године објављује

**ИЗВЕШТАЈ**

**О СПРОВЕДЕНОМ ПРОЦЕСУ ЈАВНЕ РАСПРАВЕ**

**О НАЦРТУ ДРУГЕ ИЗМЕНЕ И ДОПУНЕ ОДЛУКЕ О БУЏЕТУ ОПШТИНЕ ТОПОЛА**

**ЗА 2024. ГОДИНУ**

**ИНФОРМАЦИЈЕ О ПРОЦЕСУ ЈАВНЕ РАСПРАВЕ**

У процесу израде Друге измене и допуне Одлуке о буџету општине Топола за 2024. годину пре достављања позива за јавну расправу општина Топола је спровела најпре консултације током буџетског циклуса.

У складу са Законом о локалној самоуправи и Статутом општине Топола, предвиђено је обавезно спровођење јавне расправе Одлука о буџету ЈЛС, односно Нацрта Одлука о буџету.

Одлука о буџету општине, један је од најважнијих докумената које израђује и усваја локална самоуправа. С обзиром на важност одлуке о начину трошења јавних средстава неопходно је да и грађани и грађанке узму учешћа и дају своје мишљење и предлоге како би она боље осликавала вољу становника наше општине и са тим циљем спроведен је процес јавне расправе на коме заинтересовани грађани/грађанке могли су да се упознају са плановима и пројектима предвиђених Нацртом Одлуке о буџету општине Топола за 2024. годину и уједно дати своје сугестије, коментаре и предлоге на Нацрт одлуке о буџету.

Како би се обезбедила потпуна транспарентост процеса и приказали начини и резултати укључивања јавности, неопходно је било сачинити извештај о спроведеним процесу.

**ИНФОРМАЦИЈЕ О ПРОЦЕСУ ЈАВНЕ РАСПРАВЕ**

Радна група за организовање и спровођење јавних расправа предвиђених законом,статутом и одлуком о јавним расправама спровела је и јавну расправу о Нацрту одлуке. Јавна расправа о Нацрту одлуке спроведена је у периоду од 15. октобра до 16. октобра 2024. године, односно у два термина; 15.октобар, од 14,00 до 15,00 часова и 16. октобар 2024. године, од 07,30 до 09,00 часова.

Јавни позив за учешће у јавној расправи са Нацртом Друге измене и допуне одлуке о буџету општине топола за 2024. годину и Образложењем објављен је 14. октобра 2024. године на званичној презентацији општине [**www.topola.rs**,секција](http://www.topola.rs,секција) јавна расправа, <https://topola.rs/5893-2/>.

Позив за учешће у јавној расправи достављен је свим грађанима/ка општине Топола и преко званичне презентације општине Топола,

Примедбе, предлози и сугестије могле су се доставити на следеће е-mail адресе:

javnarasprava@topola.com

sekretarso@topola.com

jasnamiljkovic@topola.com

margaretazivanovic@topola.com

ler@topola.com

lpa@topola.com

djole.gligorijevic94@gmail.com

kosticn@topola.com

inspektor@topola.com

У јавној расправи поред чланова радне групе, прво дан јавне расправе није било представника из реда грађана.

До почетка отвореног састанка у процесу јавне расправе није било пристиглих предлога, коментара и сугестија.

**ИНФОРМАЦИЈЕ О ЈАВНИМ СКУПОВИМА**

У оквиру јавне расправе одржана су два јавна скупа.

Јавна распава о нацрту Одлуке о другој измени и допуни Одлуке о буџету општине Топола за 2024. годину, одржана дана 15.10.2024. године (уторак) у термину 14,00-15,00 часова у скупштинској сали зграде Општине.

Јавној расправи присуствују:

* Чланови Радне групе: Јасна Миљковић, Маргарета Живановић, Ђорђе Глигоријевић, Милан Вукићевић, Сања Јевтић, Љиљана Милетић, Исидора Николић.
* Милица Станишић, начелник Општинске управе,

Пошто су се стекли услови за пуноважан рад, јавну расправу је отворила Јасна Миљковић, руководилац Одељења за буџет, финансије, привреду и друштвене делатности Општинске управе општине Топола.

Јавна расправа о нацрту Одлуке о другој измени и допуни Одлуке о буџету за 2024. годину, завршена је у 15,00 часова.

Други дан јавне расправе одржана је у термину од 07,30 до 09,00 часова у скупштинској сали зграде Општине.

Јавној расправи присуствују:

* Чланови Радне групе: Јасна Миљковић, Маргарета Живановић, Ђорђе Глигоријевић,Сања Јевтић, Исидора Николић, Љиљана Милетић, Рајка Митровић,
* Милица Станишић, начелник Општинске управе,
* Новица Ђоковић из Доње Шаторње, заинтересовани грађанин и одборник Скупштине општине,

Записник води Љиљана Милетић, радник Општинске управе општине Топола.

Пошто су се стекли услови за пуноважан рад, јавну расправу је отворила Јасна Миљковић, руководилац Одељења за буџет, финансије, привреду и друштвене делатности, поздравила је све присутне и отворила јавну расправу о нацрту Одлуке о другој измени и допуни Одлуке о буџету општине Топола за 2024. годину.

Новица Ђоковић: овај јавни позив сам јуче видео на сајту општине, случајно сам отворио, иако је објављен у понедељак. Имате одлуку о јавним расправама и тамо пишу рокови. Испада да сам ја једини залудан, једноставно се интересујем, али не могу људи да сазнају. Предлажем да рецимо одборнике обавестите мејлом, а када буде нови буџет, да обавештење буде раније. Изгледа као да неко намерно избегава. Предвиђено је прописима учешће грађана.

Јасна Миљковић: сви термини су заиста кратки. Увек чекамо и анализу од стране Министарства финансија и све то стигне у последњем тренутку. За израду новог буџета смо још од јула почели да спроводимо разне активности. Све је детаљно и на време објављено на сајту општине Топола, достављење форме образаца за попуњавање предлога пројеката, а до дана данашњег нико ништа није доставио. Нема неког ефекта обавештење о јавним расправама, о давању предлога за финансирање разних програмских активности и пројеката. Слично је и по другим општинама. Када се прави буџет нико не достави предлог за финансирање иако су позиви упућени и привредном сектору, удружењима и сл.На јавне расправе ретко ко долази.

На питање Новице Ђоковић да се на овај начин пеглају паре које су одобрене од виших нивоа власти, Јасна Миљковић је рекла да је један део средстава већ укључен у буџет, а један ће бити укључен у буџет сада. Та средства од виших нивоа власти су највише и утицала да буџет буде оволики колики је сада. Негде смо морали да извојимо додатна средства, јер је недостајало средстава за извршење разних услуга до краја године , као што је код услуге јавног превоза на подручју општине Топола, потрошње електричне енергије и сл.

На питање Новице Ђоковића када могу да располажу новцем који је добијен по пројектима и кад их убацујете у буџет, када легну на рачун или када се прича о томе, Јасна Миљковић је одговорила да када се донесе решење или закључи уговор са министарством, општина улази у процедуру планирања средстава и отварања апропријација/позиција у буџету, а затим у поступак јавне набавке, када све те активности прођу, закључују се уговори. Значи, чим добијемо акта од стране одређеног министарства које нам је одобрило средства, крећемо у процедуру и вршимо увећање буџета, како приходне тако и расходне страе буџета.Процедуре одобравања средстава зависе од Министарства. Неко министарство донесе решење, као што је Министаство пољопривреде, шумарства и водопривреде, остала министарства позову да се потпишу уговори. Деси се да неко министарство након потписивања уговора, у року од 7-8 дана уплати средства на рачун буџета, а неко министарство чека да ми све завршимо, па тек онда да уплати средства, као што је раније био случај са Министарством пољопривреде, шумарства и водопривреде, онда са Министарством културе, морали смо целокупан процес да завршимо, јавне набавке и избор најповољнијег понуђача да доставимо предмер и предрачун, рачун, па тек онда иде уплата средстава. Министарство рударства и енергетике одобрило нам је средства и имамо уговор. У 2024. години обуставили смо пријем нових захтева,јер до прве половине септембра на основу броја пристиглих захтева буџетски фонд за наведене намене је попуњен. Средства нису уплаћена у целости ни по уговору из 2023. године и не знамо када ће, више пута смо интервенисали,а е фактуре пристижу на наплату. Код њих је другачија процедура. Није исто код свих министарстава. Ми се чудимо што није исто, јер ипак је то све у надлежности Владе РС и ваљда би требало да буде иста процедура свуда. Нпр. Министарство рударства и енергетике по јавном позиву, на основу уговора и анекса из 2023. године, тек у овој години, у месецу мају је уплатило првих 5.000.000,00 динара, које нам је одобрило. Имамо трошкове у току саме процедуре. Добили смо средства од Министарства државне управе и локалне самоуправе за табле са називима улица и за кућне бројеве прошле године у децембру. Дешава да се пред крај године министарства празне своје фондове. Ми не знамо како су дошли до тих 1.200.000,00 динара, јер када смо ове године ушли у поступак истраживања тржишта и поступак набавке, то без минимум 5.000.000,00-6.000.000,00 динара не може да се одради. Ми смо послали е-мејл министарству да кажемо шта смо све одрадили у претходном периоду, да са тих 1.200.000,00 динара не можемо ништа да урадимо. Нема још одговора, а могли би да нам нпр. дозволе фазно да радимо, део по део. Свуд по осталим ошптинама, распитивали смо се, исто је то велики издатак. Да би ошптина то урадила, морала би да издвоји много средстава. На општини је да то уради, а министарство да финансира.

Новица Ђоковић: по Шаторњи су људи, још када су давана имена улицама, питали када ће да се добију бројеви, јер поштари не могу да их нађу. То јесте проблем. Једино сами да купују, да нађу на катастру који су број. Ја сам ставио број на кућу, након провере на катастру, али немам назив улице. Неко мора да кука за то. Има 5 година како је на Скупштини донета Одлука у улицама.

Милица Станишић: наша је Одлука прошла код Катастра и код МУП-а. Међутим, Катастар је приликом уноса, у појединим селима одступио од тога на шта је био дао сагласност. Сада неке улице спаја, тако да неки су добили улице за нека села, за нека села нема. То је велики проблем. Ми добијамо од Министарства за државну управу и локалну самоуправу да смо дужни да у Бирачком списку уписујемо адресе грађана.

На питања Новице Ђоковића, с обзиром да је издвојено 144.000.000,00 динара за депонију, шта се ту догађа, јер је два месеца била халабука, нека плаћања, радови, комисије, једна, друга, пета; јесу ли паре код вас; шта је било са плаћањем 45.000.000,00 динара и ко је потписао радове, када је толико очигледно да радови нису одрађени, Јасна Миљковић је одговорила да су те паре на рачуну код Општине.Пристигла је прва привремена ситуација од око 46.000.000,00 динара. Средства су уплаћена јер је постојао рок у складу са законом и обавеза је морала бити измерине. Радове је потписао извођач, инвеститор,надзорни орган који је постављен од стране општине Топола. Постоји целокупна документација уз ситуацију и е фактуру. Крајем септембра је био рок за плаћање. У Централном регистру фактура обавеза мора у року да се измири у року, у супротном општина би имали проблем у непоштавању закона.Целокупна инвестиција плаћа се ускладу са достављеним ситуацијама.

На питање Новице Ђоковића, с обзиром да су наведене неке паре у износу од 3.434.000,00 динара за Културни центар, шта је урађено у кући Радоја Домановића, а неко је потписао да је то урађено, Јасна Миљковић је одговорила да је набављена опрема и постоји документација уз Е фактурУ. Лица која су била задужена за праћење реализације уговора су Ема Стевановић испред Културног центра и Слађана Митровић испред Библиотеке. То је бил за замену сценске расвете и технике у Културном центру и опремање родне куће Радоја Домановић у селу Овсиште.

На питање Новице Ђоковића на шта се односи 7.000.000,00 динара за безбедност саобраћаја, Јасна Миљковић је одговорила да је у септембру закључен уговор за разне активности по Програму Савета за безбедност саобраћаја. Једна од активности је изградња „лежећих полицајаца“ нпр. у Горњој Трнави, затим дечија аутоседишта за бебе, спровођење кампања у школама за безбедност саобраћаја на путевима, обуке, промоције и едукације учесника у саобраћају, ранчеви за прваке, „Пажљивкова смотра“ и сл. Велика је цифра, али све су то паре од министарства.

Јасна Миљковић: држава је нама укинула од 01.01.2024. год. Приход од новчаних казни за прекршаје у саобраћају који је био уступљен приход, односно тај приход се делио између РС и општине. До 2023. године, тај приход се сливао у буџет општине, био је уступљен - 30% је долазило на наш буџет, а 70% на буџет Републике. Од 01.01.2024. године, сва та средства која се наплате од новчаних казни за те прекршаје у саобраћају на подручју општине, иду у буџет РС и онда Република расписује конкурс и одлучује за шта ће та средства бити употребљена. Конкурс је био у првој половини године, а средства додељују у септембру. Наша средства су увек била већа од 7.000.000,00 динара. Приход је достизао и цифру преко 9.000.000,00 динара. Увек је тај приход био на задовољавајућем нивоу. Република све више, колико нам се чини, тежи да централизује убирање прихода, а потом расписивањем јавних позива упућује општине да конкуришу за средства.

На питање Новице Ђоковића коме да се обрате они из Шаторње да се постави један лежећи полицајац на улазу у Шаторњу, јер онде када се пређе мост на Раславици, возе моторе 150 km/h кроз Шаторњу да људи беже у довриште када они наиђу, Јасна Миљковић је рекла да могу захтевом да се обрате Општинском већу, па ће Веће захтев да проследи Савету за безбедност саобраћаја општине.

Новица Ђоковић: ово вам стоји увек, вероватно, то је маска и каже: „Општина Топола у процесу израде Одлуке о другој измени и допуни Одлуке о буџету, након прибављених података, концепирања, консултација ... са друштвеним групама, институцијама и удружењима грађана организује догађај јавне расправе“. Нешто мора да се промени у том делу. Даље, услуге по уговору. Стално се понављају и увек нека повећања. Нпр. на страни 9., за домаћинства и угоститељства смањено је за 20.000,00 динара. Овде се смањује. „Увидом у извршење расхода, утврђено је да исти може да се смањи, због окончања око избора“. Какве трошкове има Општинска управа око избора? Такође, наведено је на страни 8., функција 110, да код избора за Савете МЗ нема промена.

Јасна Миљковић: Општинска управа је имала велике трошкове око избора. Та позиција се односи на измирење обавеза и за изборе који су били прошле године у децембру, а такође и за изборе за Савете МЗ, где је остало да се измире обавезе за 1,5 изборни циклус, али морамо да сачекамо да прође ребаланс буџета, па ће се измирити обавезе. За републичке изборе је све измирено. Фукција 110, ек.кл.416 се односи на то када неко је од запослених у Општинској управи у комисији, ту нема промена, јер је био довољан постојећи план. У самој Комисији за избор Савета МЗ су три запослена, али су ангажована и два запослена радника Општинске управе за обављање административно техничких послова око избора.

На питање Новице Ђоковића на шта се односи 517.000,00 динара за услуге по уговору, где постоји повећање, на позицији 21, класа 423, исто на страни 9., Јасна Миљковић је одговорилада је то код раздела председника, где постоји уговор из периода од 2023. године за пружање стручних услуга од стране адвоката Драгана Живковића и он важи до краја године. Износ је 500.000,00 динара у бруто износу, за исплату обавеза до краја године, значи нето, порези и доприноси.

Новиц Ђоковић: на страни 10. – комисије, позиција 41, ек. класификација 416, повећање је 450.000,00 динара. Да ли је тачно да радници који су запослени у Општинској управи учествују, скоро већина, у радним телима које оснива Веће и сл. и да за време рада примају плату и надокнаду у тим комисијама? Планом је предвиђено 1.000.000,00 динара, а треба додатак од 450.000,00 динара.

Јасна Миљковић: прима се плата, а када су неке комисије, прима се и накнада, која је одређена по скупштинској одлуци, која је донета пре пар година. Након извршене процене, утврђено је да до краја године потребно је 450.000,00 динара. Ту је планира и Комисија за планове која има накнаде по посебном Правилнику које су много веће. Оне износе 25% од просечне нето зараде по последњем објављеном податку за пдоручје ошптине Топола, тако да је нето око 15.000,00 динара минимум, а бруто још додатних 50% на нето накнаду. Накнаде члановима осталих комисија је 1.000,00 динара нето по седници, као и код скупштинских одбора. Чланови Жалбене, Интерресорне и другостепене комисије имају накнаде од 1.000,00 динара по одрађеним предметима.

На питање Новице Ђоковића на шта се односи повећање позиције 44, услуге по уговору, за 457.000,00 динара, Јасна Миљковић је одговорила да се на тој позицији књиже активности за хватање паса луталица, њихово збрињавање, услуге за одвожење и закопавање лешева угинулих животиња, а и уговори о привременим и повременим пословима, везани за Општинску управу.

На питање Нновице Ђоковића како је цифра за услуге за електричну енергију 10.000.000,00 динара, на позицији 93 – комуналне делатности, што је 30% повећање, Јасна Миљковић је оговорила да је поскупела струја и ових 10.000.000,00 динара питање је да ли ће бити довољно. Врши се зановљавање уличне расвете, тако да се повећава број прикључака. Ове године смо добили 26.000.000,00 динара за пројекат јавне расвете. Чим се прошири јавна расвета, то се одмах одражава и на потрошњу електричне енергије. Много је већа. И следеће године ће морати да се повећа. Када смо гледали Завршни рачун, били сте на Скупштини, никад нам није та потрошња електричне енергије заузела 5. место у структури расхода буџета, а сад јесте и највићи део је расвета. Јесте много.

На питање Новице Ђоковића зашто су се помоћи за штете настале од стране кучића повећале за 400.000,00 динара, Јасна Миљковић је одговорила да се повећао износ за вансудске споразуме који се односе на ујед паса луталица, са 15.000,00 динара на 40.000,00 динара, а на то се плаћа и порез, тако да недостају средства до краја године. Све више има таквих случајева.

На питање Новице Ђоковића, с обзиром да је на позиције 85 - текуће поправке и одржавање зграда, повећање 991.55,00 динара, шта је то рађено и на којим објектимам Јасна Миљковић је одговорила да се то односи на одржавање гробаља, јер смо имали измирење обавезе из претходне године.

Новица Ђоковић: ко је одржавао гробља? Нико не пипа гробља пет година. Стварно нема смисла. Само су прве године два пута били у Шаторњи, а у осталим селима нису уопште били.

На речи Јасне Миљковић да добијају е фактуре за извршену услугу, да постоје лица која су овлашћења да прате реализацију уговора и да за одговор на питање може да се обрати руководству општине, Новица Ђоковић је рекао да се покојни Дејан Манојловић сто пута расправљао са Станицом Б. Плавшић. Ово је отворена плачка. Каква црна гробља, какво одржавање. Тако је на свим пословима. Кад је том руководству довољно? Докле ово иде? Докле ће да плачкају? Дајте да донесемо одлуку да им дајемо још по 100.000,00 динара месечно, да не краду више. Ово више није општина. Стварно нема смисла. Имам и онај уговор када је прављен и ношен у министарство. Ниједна позиција из оног уговора није испоштована. Само прве године дошли два пута, млатили тримерима травуљину и ништа даље. Оставили на гробљима гомиле ђубрета, грања, уместо да носе контејнерима, да извлаче тракторима итд.

Новица Ђоковић: што се тиче бушиотина, јесу ли ове паре дошле у општину? Шта ћете да радите с парама, кад ништа урађено није како прпописује закон, процедура и елементарна логика? Када се улази у неки пројекат, улази државни орган, општина, било ко нормалан, прво решава имовинске односе, па направи предуговор, па каже – ако нађемо воду на тој ливади, ућићемо у следећу причу. Тај тамо власник, Миле Секирација каже – сагласан сам да радите истражну радњу, ако нађете воду преговарамо о куповини, продаји, залупу. Ништа нема. И овде треба да предвидите 5.000.000,00 динара да купите његову њиву. Сада, док одраде ову процедуру, ту требају три године. Док уради План детаљне регулације, док се ураде експропријације, три године опет нема воде. Сад нема воде. Какви лудаци ово раде? Сме ли неко њима нешто да каже, ко се разуме у неке процедуре? Па Руднички бик, турчин је више имао реда и закона, него овај из Блазнаве. Тамо полупао у Блазнави сад 100.000 евра поново, на објекат који нити постоји, нити је укљижен, нити је игде уписан. 100.000 евра бацио у бунар у блазнави. У ком је он својству да нико не сме ништа да напише, ни да објави на страници ошптине, само он. Шта је он? Он је обичан спикер. Он води све и сахрањује и лечи. Он гори од Вучића, већи стручњак. Истажне бушотине исто. Оном се јавило у сну и буши. Плаћено 300 евра метар дужни бушења, а кошта 80 евра на тржишту најскупља, а он плати 300 евра и донесе фактуру и каже да се плати, а председника општине га ангажовао. Шта сад са овим парама? Не може да се реализује. Морају да се врате.

Јасна Миљковић: имамо рок за завршетак посла до краја године. Када су у питању средства министарства, постоји продужење рока, уколико се нека инвестиција не реализује у року, зашта постоји посебна процедура. Само се на време упути захтев надлежном министарству. То су наменска средства.

Новица Ђоковић: Јовановић је прошлог лета причао да треба 90.000 евра. Одакле њеми да он унапред тачно зна колико треба за бушотине. Који је он генијалац, па унапред предвидео да треба 90.000.000,00 за тај посао? Причао на Скупштини, причао на консултацијама. Неко мора да изађе тамо, да сними колико треба цеви, колико копања и слично. Промаши у 10%. Израчуна. Просто к`о пасуљ. И најобичнији сељак зна колико ће да га кошта нешто када ради.

Јасна Миљковић: за овакве инвестиције увек морамо да имамо пројектно-техничку документацију. Она је урађена, јер у супротном не би нам била одобрена средства.

Новица Ђоковић: колико важи пројектно-техничка документација, да се не ажурира, уколико се промене околности? Мислим да важи три или пет година. После се ради нови пројекат, ако се не реализује постојећи пројекат у року

На предлог Јасне Миљковић да провери у урбанизму, Новица Ђоковић је рекао да је био у урбанизму у вези пројекта „замена тротоара у улици Кнегиње Зорке“, који је у ствари пешачка зона. Председник бивши, каже у интервјуу да је рађено без пројекта. Је ли могуће? Пројекат који је био некад, тај пројекат не важи, ништа не ваља. Ја се сећам. Док је била Шевићка доле, да је било нека јавна презентација преко интернета и ја сам то гледао. Приказиван је пројекат за пешачку зону. Визуелно је изгледало прелепо. Тај пројекат је плаћен, а бачен. Сад је рађено без пројекта. Тражио сам преко информације од јавног значаја документацију у вези свега тога. Добио сам ситуације, рачуне, фактуре и остало, али нема пројекта.

На напомену Милице Станишић да је по тој информацији имао увид у пројекат код главног урбанисте, који је именован од стране Скупштине општине, Новица Ђоковић је рекао да је ишао код главног урбанисте и да је она слегала раменима. Је ли примљена та улица технички, од неке званичне комисије (грађевинац, за водовод, за струју, за саобраћај и сл)? Нисам добио те информације од главног урбанисте. Разговоарао сам са њом и она заказује састанак где позива њих 10, који још треба да дођу. Ја треба да се спремим шта датреба да причам са њима. Мени сад треба консултант, да бих ја могао да расправљам са Чукићком, надзорним органом. Ја знам процедуру. Значи, за објекат који се ради, који је плаћен парама народским, када се заврши, ради се технички пријем комисије по пројекту, ударе печат и каже – изволите, кориситите улицу. Председник каже да то још није завршено, тек ће сада да пројектују, да виде шта треба још да се ради, а да се одлучи шта је. Да ли је улица, да ли је пешачка зона, да ли је комбиновано, да ли је ово, да ли је оно? Човек на телевизији прича пре месец дана, као да он није био ту. Па, један милион, па још 10, па још 7.000.000,00 динара. Ви сте платили оно што сте добили по фактури. 90.000.000,00 динара за водовод. Јовановић је знао пре годину дана. На Скупштини и на консултацијама то прича, пре два месеца кад сам био. Испало је 88.650.000,00 динара. Видовит човек.

Јасна Миљковић: записник о примопредаји се исто прилаже уз документацију, а оверава га инвеститор, извођач, надзор и лице које је задужено да прати реализацију уговора.

Новица Ђоковић: колико сам укапирао све податке о Берби ви имате. Колико је уплаћено на рачун општине од паркинга? Да ли су обухваћени и аутобуси и путничка возила? Да ли има лице које је задужено за број штампаних карата? По дану: продато толико, остало толико? Има ли неко да да тај податак?

Јасна Миљковић: јуче је од паркинга на рачун Буџета општине уплаћено преко 1.300.000,00 динара, а биће све детаљно у извештају, који ће бити достављен по окончању плаћања надлежном извршном органу. Савет је својом одлуком посао око наплате паркинга поверио ЈКСП и они ће да доставе извештај везано за свој део послова.

Новица Ђоковић: када су дигли фрку за претпрошлу Бербу, по другом послу сам отишао до ЈКСП, Маријане, после 3-4 месеца од оне Бербе и она каже - да ти покажем нешто, урадили смо документацију за Бербу. Она после три месеца прави документацију у вези трошкова са Бербе, паркирања, наплате и свега осталог. Никада нисмо добили одговор тада, где су оне паре уплаћене. Нису ни биле уплаћене тада. Однете кући у кеси. Опљачкана општина за 10.000 евра, ако је истина да је било 200.000 посетилаца. Биће извештај, али молим да буде детељан, са неким прилозима. Колико је продато места? Колико је коштао метар?

Јасна Миљковић: ако желите брже, можете да се обратите Савету, захтевом за информације од јавног значаја, јер су они донели одлуку о поверавању активности, наплате паркинга.

На питање Новице Ђоковић, с обзиром да је и код превоз отпада повећање, ко потписује количине, број тура, мерење, вагу, Јасна Миљковић је одговорила да постоје лица која су задужена да прате и тај уговор, а то су Зоран Радојковић и Станица Б. Плавшић. Свака отпремница је потписана. Већ је тражена та информација и доставиће се одговор у року.

Новица Ђоковић: информација са терена је да се доле и даље стовара ђубре и развлачи на депонију. Значи, нема вожења нигде. Почето два месеца прошлог лета, 2-3 пут су камиони отишли са контејнерима и ћао, а фирма која ради, ради све послове у Тополи, „ДМБ Бау“. Његова фирма ради то, ради надзор, све живо ради. Пет фирми на истој адреси, у истом стану. И „Блазналукс“ исто је ту. Тотална корупција до грла. Хоће ли неко да реагује? Нико. Је ли заседао Одбор за корупцију? Никад. Пола одбора није заживело, нису седнице прве имали. Треба то избрисати, што ће нам.

На питање Новице Ђоковића колико има пројеката за идућу годину, који постоје, а нису активирани и шта се са њим догађа, Милан Вукићевић је одговорио да је то питање у вези пројектно-техничке документације за инвестиције и главног урбанисту, јер он не располаже тим информацијама, а да од њих потражује када изађу јавни позиви.

На питање Новице Ђоковића шта је урађено и шта општина ради на Краљевој винарији, за коју је Вучић одобрио 2.000.000,00 динара, а објекат припада Републици, Милан Вукићевић је рекао да је ошптина још пре пар година, док је био Немања Костић, тражила сагласност од Владе РС да реконструише винарију и Влада РС је донела закључак да општина може то да ради. На основу тог закључка, урађена је пројектно-техничка документација, први део који је општина финансирала. Радове на првој фази је плаћала Република преко Министарства туризма и ГИЗ-а, по премеру и предрачуну. То главни урбаниста Маријана може најбоље да одговори. Није све урађено, јер је дошло до промене тих тржишних цена. Слаже се да пројекат треба често да се ревидира, због кретања цена. За други део пројекта, један део средстава је добијен од ЕУПРОплуса за унутрашње уређење. Грађавински радови су углавном завршени. Све финансира држава. Трећа фаза се односи на завршне радове и сређивање дворишта.

Новица Ђоковић: 4.000.000,00 динара, односно 35.000 евра, је опредељено за уређење две собе и тоалета у тзв. Среској кући. За те паре, човек направи кућу од 150 m2. На основу ког рачуна? Ако су деца мала, за јаслице, какав тоалет? Не купују се креветићи, окречи се и деца спавају. 4.000.000,00 динара. Ко је одобрио да онај објакат који је под заштитом споменика кулчтуре, буде вртић за децу? Неко је то одобрио. Синоћ ме зове човек и каже – какав Вртић, ту се усељава СПС, то је само маска, да мазну паре, да се само окречи и они се селе доле из бараке. Како је неко израчунао да је уређење две собе 4.000.000,00 динара?

Маргарета Живановић: удружење „Загрљај“ је од надлежног министарства исто добило 4.000.000,00 динара за санацију и промену неке опреме.

Јасна Миљковић: уговор постоји и мора да постоји наменско трошење тих прихода. Не бира општина извођача, него Република.

Милан Вукићевић: увек постоји предмер и предрачун који неко потпише. Вртић је тај који то кренуо да ради. Од министарства до министарства, различити су начини. То је Јасна на почетку лепо рекла. Нека министарства потписују уговоре, нека раде на бази решења, нека министарства доносе и решења и уговоре. Када се додељују средства, правни документ постоји, било да је то решење, уговор или нешто друго. постоји одлука на сваком сајту, јавно доступна. Све то може да се види. Увек постоји решење или одлука о додели средстава. Не каче уговоре појединачно, али одлука и коначна и прелиминарна, постоје.

Јасна Миљковић: Негде су закључени и тројни уговори, као што је ПУ ,,Софија Ристић,, општина Топола и Министарство. За оних 7.000.000,00 динара је тројни уговор са Агенцијом за безбедност саобраћаја, МУП РС и општине.

Јасна Миљковић се, по завршеној јавној расправи, захвалила Новици Ђоковићу на учешћу у јавној расправи.

Јавна расправа о нацрту Одлуке о другој измени и допуни Одлуке о буџету за 2024. годину, закључена је у 09,00 часова.

**ДОДАТНЕ ИНФОРМАЦИЈЕ**

За све додатне информације у вези са извештајем о јавној расправи можете се обратити на е-маил адресе са стране 2. Извештаја.

Извештај ће бити објављен на званичној презентацији општине Топола [www.topola.rs](http://www.topola.rs).

 Записничар РАДНА ГРУПА

 Љиљана Милетић Јасна Миљковић

Маргарета Живановић

Милан Вукићевић

Ђорђе Глигоријевић

Исидора Николић

Рајка Митровић

Сања Јевтић

Милица Станишић